Nariadenie Rady (EHS) č. 235/79
z 5. februára 1979,
ktorým sa mení a dopĺňa nariadenie (EHS) č. 1696/71 o spoločnej organizácii trhu s chmeľom, pokiaľ ide o overovanie rovnocennosti sprievodných osvedčení pre chmeľ dovážaný z nečlenských krajín
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej články 43 a 235,
so zreteľom na návrh Komisie,
so zreteľom na stanovisko Európskeho parlamentu [1],
keďže článok 5 (2) nariadenia Rady (EHS) č. 1696/71 o spoločnej organizácii trhu s chmeľom [2], naposledy zmeneného a doplneného nariadením (EHS) č. 1170/77 [3], ustanovuje, že rovnocennosť osvedčení sprevádzajúcich chmeľ dovážaný z nečlenských krajín vydaných úradmi krajiny pôvodu s certifikátmi spoločenstva sa musí preveriť najneskôr do 31. decembra 1978;
keďže v súčasnosti sa iba obmedzený počet nečlenských krajín zaviazal zabezpečiť, že nimi vyvážený chmeľ do spoločenstva spĺňa požadované kvalitatívne charakteristiky, a poveril orgány vydávaním príslušných osvedčení; keďže rovnocennosť takýchto osvedčení s certifikátmi spoločenstva bola uznaná;
keďže niektoré iné nečlenské krajiny si vyžiadali dlhší čas na prípravu administratívnych postupov a nevyhnutných kontrol;
keďže navyše trend na celosvetovom trhu s chmeľom naznačuje, že na tento trh v relatívne blízkej budúcnosti vstúpia nové pestovateľské krajiny; keďže adekvátne tomu sa zdá účelné nestanoviť konečné dátumy pre overenie rovnocennosti osvedčení sprevádzajúcich produkty vyvážané týmito krajinami do spoločenstva,
PRIJALA TOTO NARIADENIE:
Článok 1
V poslednej vete článku 5 (2) nariadenia (EHS) č. 1696/71 sa slová "najneskôr do 31. decembra 1978" vypúšťajú.
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 5. februára 1979